Mirovni studiji: osnovni pojmovi
Creators: name: Zenzerović Šloser, Iva
Publisher: name: Centar za mirovne studije
Year: 2016
Subjects: mir
mirovni studiji

description: Publikacija: Mirovni studiji – osnovni pojmovi nastala je kao udruženi rad suradnica i suradnika neformalnog obrazovnog programa Mirovni studiji koji se pri Centru na mirovne studije provodi od 1997. godine, a u suradnji s ustanovom za obrazovanje odraslih Mirta od 2015. Mirovni studiji izrasli su na temeljima direktnog aktivističkog rada na društvenoj obnovi u ratnom i postratnom periodu. Prvi edukacijski programi na kojima se temelje Mirovni studiji, MIRamiDA treninzi, počeli su s provedbom 1993. godine u Pakracu, razvijali su se i danas se provode u različitim oblicima. Oko Mirovnih studija i direktnog rada na izgradnji mira u podijeljenim zajednicama, izrastao je Centar za mirovne studije, neprofitna organizacija koja se od 1997. bavi povezivanjem istraživanja, edukacije i aktivizma, a kroz zagovarački rad na javnim politikama nastoji doprinijeti smanjenju strukturnog nasilja i diskriminacije u društvu, izgradnji mirovnih politika i održivog mira. Mirovni studiji Centra za mirovne studije formirali su se na iskustvu domaćih antiratnih aktivista i iskustava koja sur azvili s međunarodnim kolegama. Prateći generalne premise interdisciplinarnog polja mirovnih studija, ovaj program podjednako vrednuje iskustvo, specifičnosti okruženja i heterogene teorijske koncepte. To je ponekad slijepa ulica, ali češće je produktivno otvoreno polje. Mirovni studiji su pokrenuti i održani sa željom da se osobe sa malo ili bez aktivističkog iskustva osnaže da postanu aktivni nositelji društvene promjene u kolektivima i zajednicama kojima pripadaju. Od osnutka do danas, po generaciji uključujemo 30-tak zainteresiranih i najmotiviranijih osoba različitih dobi, raznolikih iskustava, osobnih i profesionalnih motivacija kojima je zajednička motivacija i želja za uključivanje u rad na društvenoj promjeni, multiplikacijom znanja i sadržaja koje program nudi, u svom okruženju. U 18 generacija, više od 500 osoba je prošlo kroz program. Kroz program ih vodi, informira, motivira i educira 20-tak stalnih predavača i barem još toliko gostujućih kojima je zajedničko poznavanje teorijskih i metodičkih koncepata, te iskustvo i praktični rad na temama.

Mirovni studiji od početka njeguju pristup obrazovanju kao interdisciplinarnom polju razmjene iskustva, osnaživanja i ravnopravnosti u procesu učenja. Uz teme koje nisu jednoznačne ni jednostavne, ovaj pristup suprotno očekivanjima – osnažuje na djelovanje. U ovoj publikaciji objedinjujemo pojmove koji pomažu praćenje programa Mirovnih studija. Djelomično ga olakšavaju, a na mjestima i kompliciraju jer traže propitivanje i kritičnost. Razlog tome je široko i interdisciplinarno polje koje nije lišeno komplementarnih, ali i heterogenih izvorišta.

Pojmove su izabrali i uredili suradnici Mirovnih studija, voditelji i voditeljice kolegija. Cilj nije pojednostavljivati stvarnost oko nas, dati uske ili jednoznačne definicije, već pokazati kontekst – područja društvene stvarnosti koja u ovom trenutku trebamo poznavati za rad na transformaciji društvenih odnosa – ponuditi okvir za njihovo razumijevanje iz specifične perspektive mirovnih studija. Namijenjena je u prvom redu sudionicima programa, kao i osobama koje se žele informirati ili krenuti s obrazovnim i istraživačkim radom u ovom polju. Za one koji žele čitati, čitati i znati više, prilažemo i popis literature u kojoj su temeljni pojmovi detaljnije elaborirani.